《谒张丞相祠》
明代·黎民怀

季冬风日凄，于役溯燕阙。旧疆遵五岭，雄图肇百越。

还顾天井遵，回互秦山别。关门凝紫烟，陇梅欺芳雪。

翼翼曲江祠，羹墙访遗哲。岂伊宏词选，风度自殊绝。

再陟承明庐，文武见彰设。洋洋白羽挥，煌煌金鉴晢。

拜相启江南，凿岭神功揭。唐历弥千祀，高名齐稷契。

茫茫抚鸿舆，地灵由人杰。

作者简介：广东从化人，字惟仁，号白泉。黎民衷弟。少时师事黄佐，与兄黎民表、民衷有“三凤”之誉。嘉靖间以岁荐至京，廷试后归，绝意仕进。诗书画称三绝。卒年八十一。有《清居集》。